Cyhoeddodd Alun Davies y byddwn yn gweithio gyda Chyngor Gweithredu Gwirfoddol Cymru i gyflawni'r prosiect, gan ddweud: "Beth bynnag fydd ffurf Brexit yn y pen draw, bydd ymadael â'r Undeb Ewropeaidd yn amharu ar sawl maes. Dyna pam rydyn ni wedi bod yn gweithio'n galed i gynllunio ar gyfer pob canlyniad posib."
Dywedodd Prif Weithredwr Cyngor Gweithredu Gwirfoddol Cymru, Ruth Marks: "Rydyn ni'n falch iawn o gael y cyllid hwn. Mae llawer o ansicrwydd ynghylch Brexit a'r goblygiadau posibl i'r grwpiau a'r cymunedau mwyaf agored i niwed yng Nghymru. Bydd y cyllid hwn yn ein helpu i ddeall dibyniaeth Cymru ar y trydydd sector i ddarparu gwasanaethau cymunedol hanfodol bwysig, a'r ffordd y gallai ymadael â'r Undeb Ewropeaidd effeithio ar y gwasanaethau sy'n cael eu darparu i'r cymunedau mwyaf anghenus."
Cyhoeddwyd Cronfa Bontio'r Undeb Ewropeaidd ym mis Ionawr fel rhan o'n cynlluniau ar gyfer Brexit i helpu busnesau a gwasanaethau cyhoeddus i baratoi at y newidiadau sylweddol sydd o'n blaenau. Bydd y Gronfa yn darparu cyfuniad o gymorth ariannol a benthyciadau ac yn cefnogi'r gwaith o ddarparu cyngor i fusnesau a chyrff sector cyhoeddus. Bydd hyn yn cynnwys cyngor technegol a masnachol, cyngor ar allforio a chyngor sy'n benodol ar gyfer sectorau.